Az itáliai császári-királyi haderő "(Südarmee)" főparancsnoka a napóleoni háborúk veteránja, a 82 esztendős Radetzky tábornagy volt, akitől a bécsi kormányzat éveken át elvonta a hadsereg fenntartásához és fejlesztéséhez szükséges anyagi eszközöket, de aki ennek ellenére nagy erőfeszítésekkel mégis biztosította katonái gyakorlatoztatását. A bécsi és pesti forradalmak, és terjedő itáliai felkelések okozta kockázatos helyzetben a császári Haditanács óvatosságra intette Radetzkyt, aki az utasítás ellenére harcba szállt a támadókkal, és bizonyította kiemelkedő katonai tehetségét.